88. schôdza NR SR - 8.deň - A. dopoludnia
Dátum: 2023-03-24
Poslanec: Mierna, Anna (-)
Druh vystúpenia: Vystúpenie

38. Ďakujem pekne za slovo. Tak ako tomu bolo už spomínané, moje obidve kolegyne ako hovorili, my sme vlastne tieto informácie o unášaných deťoch sa dozvedali už v priebehu celého toho roka. Viem, že aj na Slovensku pracuje nezisková organizácia a v Európe je 32 takýchto, v 32 krajinách pracujú tieto organizácie, ktoré na týždennej báze hovoria spolu a hľadajú spôsoby, riešenia, ako keď sa nájdu nejaké informácie o týchto deťoch. Takže mimo, samozrejme, Ruska celá Európa je do takéhoto procesu zapojená, aby deti, ktoré sú z Ukrajiny strácané, aby sa, ak tieto informácie majú, im pomohli. Medzinárodný trestný súd v Haagu minulý piatok vydal zatýkací rozkaz na ruského prezidenta Vladimíra Putina pre jeho činy na Ukrajine. Zatykač sa netýka len jeho, ale aj ruskej komisárky pre práva detí Marie Ľvovej Belovej. Obaja sú podľa súdu zodpovední za vojnové zločiny nezákonnej deportácie detí z okupovanej Ukrajiny do Ruska. Rusko od začiatku invázie na Ukrajinu začalo s odsunom obyvateľstva aj detí na svoje územie. Ukrajinská vláda tvrdí, že na územie Ruska bolo násilne odvlečených viac ako 16-tisíc detí. To nám potvrdila aj teda pani podpredsedníčka, pretože tieto informácie o tých deťoch sú zdokumentované. To znamená, prihlásili sa rodinní príslušníci a prokurátor tieto informácie má. Časť z nich je vo filtračných táboroch v prvých týždňoch od okupácie. Niektoré dohady hovoria o viac ako státisícoch osôb. Moju mamu vzali do iného stanu. Vypočúvali ju. Potom mi povedali, že ma od nej zoberú. Bol som šokovaný. Nepovedali mi, kam mama pôjde, odvtedy som o nej nepočul. Toho hovorí pre Amnesty International jedenásťročný chlapec, ktorého mamu zadržali v oceliarni v Mariupoli. Ruská stratégia je vziať si desať detí za jedného mŕtveho vojaka. Kým časť z deportovaných detí tvoria podľa Moskvy siroty, ktoré umiestňujú do náhradných rodín, iné deti dostávajú automaticky ruské občianstvo, alebo ich rodičov úrady pod nátlakom presvedčia, aby ich poslali do bezpečia, napríklad na ozdravný pobyt na anektovaný Krym. Stovky z týchto detí sa však neskôr s rodičmi nevedia skontaktovať a súčasťou táborov sú aj reedukačné hodiny, kde sa učia o ruskom patriotizme. Vyšetrovacia komisia OSN tento týždeň skonštatovala, že Rusko na území Ukrajiny sa dopúšťa viacerých vojnových zločinov vrátane násilnej deportácie ukrajinských detí. Tie boli unesené, deportované alebo láskavo pozvané do Charkovskej oblasti. Sú to napríklad rodiny, ktoré pol roka žili na okupovanom území, pričom celý čas museli sa ukrývať v pivniciach a krytoch. Nemali vodu, jedlo, ani svetlo. To znamená, pod zámienkou a klamstvom tieto deti boli presídlené do Ruska. Rusi tieto deti v lete pozývali do svojich táborov. Uvádzali, že tam budú mať výborné podmienky na život a všetky deti sú vítané. Áno, aj teraz hovoria, že niektoré tieto deti je vidieť v ruskej televízii. V tom čase to bola pre matky lákavá možnosť, ako svoje deti uchrániť pred vojnou, a možno na to pristúpili. Po oslobodení ukrajinského územia požiadali Rusov, aby im poslali deti späť. Rusi to odmietli, samozrejme. Vraj si pre ne môžu prísť, keď Ukrajina vyhrá vojnu. Veľa detí podľa bývalého ombudsmana teraz zostáva na ruskom území. Nikolai Kuleba, bývalý detský ombudsman na Ukrajine, uvádza, že celý proces návratu detí je veľmi drahý, musí sa totiž ísť cez Poľsko, Bielorusko, Estónsko a je to veľmi zložitá a náročná operácia. Preto sme boli poprosení, požiadaní o takúto pomoc zo strany ukrajinského parlamentu. Trestný súd v Haagu tvrdí, že samotný ruský prezident je zodpovedný za tieto vojnové zločiny a že existujú opodstatnené dôvody domnievať sa, že Putin nesie individuálnu trestnú zodpovednosť za uvedené trestné činy, pretože ich spáchal a spáchal prostredníctvom iných osôb, alebo umožnil ich spáchanie jeho podriadenými. Keďže Rusko neuznáva trestný súd v Haagu a súd zase nemôže súdiť obžalovaného v neprítomnosti, je len malá šanca, že Putin sa čoskoro pred súdom objaví, najmä ak zostáva v Rusku. Ale do 124 krajín sveta má zakázané vojsť, alebo teda by ho tam chytili. Ak by sa Putin a Ľvová Belová dostali do väzby a predviedli by ich pred súd v Haagu, na predbežnom vypočutí by prokurátori predložili dôkazy potrebné na začatie súdneho procesu. Pripomínam, že tento krok má aj veľkú symbolickú a morálnu váhu, pretože zaradil Putina medzi ľudí ako al-Bašír, srbského vodcu Slobodana Miloševiča či nacistov súdených počas norimberských procesov. Vojnové zločiny vyšetruje na Ukrajine 42-členný tím. Ukrajina síce nie je zmluvnou stranou Rímskeho štatútu, no medzinárodný trestný súd udelil povolenie na vyšetrovanie vojnových zločinov na svojom teritóriu. Aktuálny zatykač sa týka vojnových zločinov a nie genocídy. Ide o rozdielne zločiny so špecifickou definíciou. Správa vyšetrovateľov OSN ukazuje, že Rusko sa na území Ukrajiny dopúšťalo viacerých vojnových zločinov a Rusko by mohlo byť súdené aj za zločiny proti ľudskosti. Vedúci výskumu Amnesty International pre východnú Európu a strednú Áziu pre magazín Time tvrdí, že úrady zatiaľ nemajú dostatok dôkazov, aby mohlo Rusko priamo obviniť z genocídy, ale nevylučujú to. Samotné násilné transfery detí do iného štátu môžu byť považované za genocídu, ak sa dejú s úmyslom zničiť národnostnú, etnickú, rasovú alebo náboženskú skupinu. Doterajšie dôkazy naznačujú, že dochádzalo k násilnému premiestňovaniu ukrajinských detí do Ruska s cieľom ich potenciálnej integrácie do proruskej kultúry. Súd však musí najskôr takéto konanie dokázať, aj pokus o genocídu je však zločin. Ukrajina doteraz vyšetruje viac ako 50-tisíc prípadov možných vojnových zločinov. V máji minulého roku bol odsúdený ruský vojak na doživotie za zabitie civilistov. Chcem skutočne povedať, že my sme tam zažili poďakovanie aj prosbu z ukrajinskej strany za to, akým spôsobom Slovensko pristupuje k riešeniu tejto etickej otázky vojnového konfliktu, a chcem vás veľmi pekne poprosiť, aby sme túto deklaráciu schválili a ukázali aj, na ktorej strane civilistov na Ukrajine stojíme. A, tak ako tu bolo povedané, za minulý rok bolo na Ukrajine šesťsto útokov, kedy sa tí civilisti musia schovávať. Keď prekročíte ukrajinskú hranicu, tak si nainštalujete do mobilu aplikáciu, ktorá vám hlási útok, tak ako kedysi, keď počujete, že hučia sirény, počujete to rovnako v meste a tak vyhodnocujú oni, pretože niektorí, tak ako bolo povedané, niektorí sa schovajú v tom kryte, niektorí už vedia vyhodnotiť, ako je to nebezpečné. Preto je veľmi dôležité ochraňovať v letec... vzdušný priestor Ukrajiny. Chráni to civilistov na to, aby mohli čo najviac normálne títo ľudia žiť. V tej škole, čo sme boli, tie deti počas toho dňa, keď sme tam boli v ten večer, ony boli trikrát v kryte. Je to pivnica, kde sú lavice, kde sú deky, tieto deti sa takto učia. Pre nás sú to nepredstaviteľné podmienky a tí ľudia statočne toto všetko znášajú, trpia, ale veria, že táto vojna sa skončí a že teda všetko toto pominie a oni začnú budovať normálnu Ukrajinu. Ešte raz vám ďakujem, ak podporíte túto deklaráciu. (Potlesk.)